# Stiftsrådet i Lolland-Falsters Stifts politik for lån i stiftsmidlerne

## Lån i stiftsmidlerne

Stiftsrådet har til opgave på menighedsrådenes vegne at bestyre kirkernes og præsteembedernes kapitaler.

Beløb, der udlånes til de enkelte kirker og præsteembeder, stammer fra kirkernes og præste-embedernes egne midler og kaldes ”stiftsmidler”.

Der er fastsat overordnede regler for stiftsrådenes administration af stiftsmidlerne, herunder regler for frigivelse og udlån af midler under kirke- og præsteembedekapitalen.

Stiftsrådet kan udlåne kirke- og præsteembedekapitalen til:

1. Kirker og præsteembeder i stiftet på vilkår fastsat af det udlånende stiftsråd
2. Under ekstraordinære omstændigheder kan kapitaler udlånes til kirke- og præsteembeder uden for stiftet på vilkår fastsat af det udlånende stiftsråd.

Når menighedsrådet låner i stiftsmidlerne, betaler menighedsrådet ingen stempelafgift og intet bidrag. Låner betaler en rente fastsat af stiftsrådet. Der er mulighed for en fleksibel afdragsordning, som tilgodeser menighedsrådets behov.

Realkreditlån bør derfor kun helt undtagelsesvist komme på tale ved erhvervelse/opførelse af fast ejendom (ikke kirker), hvis det samlet set kan dokumenteres at være økonomisk mere fordelagtigt end et stiftsmiddellån.

Stiftsrådet kan yde lån til omlægning af realkreditlån.

## Retningslinjer for udlån

Stiftsrådet yder udlån af stiftsmidlerne efter følgende retningslinjer:

Lån kan bevilliges til menighedsråd (kirkekasser) og kirkegårdsbestyrelser (kirkegårdskasser).

Lån kan bevilges til erhvervelse, nybyggeri, istandsættelse og ombygning af fast ejendom og inventar vedrørende:

* embeder (præsteboliger, sognegårde, mandskabs- og redskabsbygninger mv.) *og*
* kirker (kirkebygninger og dertil hørende inventar, kapeller og andre projekter i kirkens næromgivelser mv.).
* kirkegårde (diger, adgangsforhold mv.)

Lån kan bevilliges ved ansøgning herom, når:

* et projekt er godkendt af relevant kirkelig myndighed, *og*
* finansieringsplanen er godkendt af provstiudvalg, *og*
* provstiudvalget anbefaler låneansøgningen, forholder sig til tilbagebetalingsvilkår og har redegjort for, at der er en rimelig balance mellem provstiets samlede lån og de årlige indtægter, herunder ligningsmidler.

Låneansøgninger skal så vidt muligt behandles inden for rimelig tid.

## Ansøgningen

Menighedsrådet indsender ansøgning om lån til provstiudvalget. Beslutningenom optagelse af lån skal underskrives af menighedsrådets formand og det andet menighedsrådsmedlem, der er bemyndiget hertil af menighedsrådet. Ansøgningen skal indeholde oplysning om det ønskede tidspunkt for lånets udbetaling, evt. i rater, og forslag til tilbagebetalingsplan.

Provstiudvalget tager stilling til låneansøgningen, tilbagebetalingsvilkår og finansieringsplan ud fra provstiudvalgets udlånspolitik Provstiet forholder sig desuden til, hvordan lånet passer ind i provstiets økonomi.

Provstiudvalget vedlægger provstiets gældsoversigt samt en oversigt over indeværende års ligningsindtægter.

Provstiudvalget sender ansøgningen videre med ovenstående indarbejdet til stiftsrådets godkendelse.

## Afdragsprofil

Stiftsmiddellån bevilges som serielån, dvs. som lån med faste afdrag, og forrentes i henhold til den af stiftsrådet en gang årligt fastsatte rentesats. Renten beregnes på grundlag af det til enhver tid skyldige beløb og betales pr. termin.

Lån tilbagebetales med to årlige terminer (30. juni og 30. december[[1]](#footnote-1)). Første afdrag på stiftsmiddellån forfalder til betaling første termin efter, at lånet er påbegyndt udbetaling, hvis ikke der er ansøgt om udskydelse af første afdrag. Dato for termin vil fremgå af bevillingsbrevet.

Der gives ikke lån under kr. 100.000.

For et lån på kr. 100.000,- gives en afdragsperiode på 2 år. Herefter gives der 1 års afdragsperiode pr. påbegyndt kr. 100.000,- op til kr. 1.000.000,- med mulighed for yderligere 1 år pr. påbegyndt million, samt eventuelt 1 år ekstra for det samlede lån.

Et lån på kr. 3.000.000 får således som udgangspunkt en afdragsperiode på 13 år, men kan efter omstændighederne bevilges med en afdragsperiode på op til 15 år.

Lån med afdragsperioder over 15 år ydes som helt overvejende udgangspunkt ikke til lån under kr. 5.000.000,-.

Stiftsadministrationen udsteder i forbindelse med oprettelse af lånet en afdragsprofil om lånets hovedstol og løbetid. Stiftsadministrationen sender afdragsprofilen til menighedsrådet med kopi til provstiudvalget.

## Lovgrundlag

Det følger af [bekendtgørelse nr. 55 af den 22. januar 2018 om bestyrelse af kirke- og præsteembedekapitalen](https://www.retsinformation.dk/Forms/R0710.aspx?id=197148) § 8, at kirke- og præsteembedekapitalen kan udlånes til:

1. Kirker og præsteembeder i eller uden for stiftet på vilkår fastsat af det udlånende stiftsråd.
2. Styrkelse af et andet stifts kirke- og præsteembedekapitaler på vilkår fastsat af det udlånende stiftsråd.

Det følger af [bekendtgørelse nr. 55 af den 22. januar 2018 om bestyrelse af kirke- og præsteembedekapitalen](https://www.retsinformation.dk/Forms/R0710.aspx?id=197148) § 9, at Folkekirkens administrative fællesskab efter konkret godkendelse fra Kirkeministeriet kan optage lån i kirke- og præsteembedekapitaler til styrkelse af fællesfondens kassebeholdning. Lånet forrentes med den ved lånets indgåelse gældende diskonto + 1 pct. pr. år. Udlånsrenten genfastsættes årligt den 1. januar.

Ifølge [lov nr. 771 af den 24. juni 2013 om menighedsråd](https://www.retsinformation.dk/forms/r0710.aspx?id=152415) § 31, jf. § 9, stk. 9 skaldokumenter om køb, salg og andre dispositioner over fast ejendom og optagelse af lån underskrives af menighedsrådets formand og et andet menighedsrådsmedlem, der er bemyndiget dertil af menighedsrådet, jf. § 9, stk. 9. Hvis dokumenterne vedrører flere menighedsråd, skal dokumenterne underskrives af de nævnte repræsentanter for hvert af menighedsrådene.

Det følger af [lov nr. 771 af den 24. juni 2013 om menighedsråd](https://www.retsinformation.dk/forms/r0710.aspx?id=152415) § 45 harprovstiudvalget og stiftsøvrigheden tilsynet med menighedsrådenes økonomiske forvaltning efter de bestemmelser, der er fastsat herom.

**Vedtaget på Stiftsrådets møde den 17. februar 2022.**

1. Idet den 31. december ikke er en bankdag [↑](#footnote-ref-1)